Shirikisho la Mikronesia

Shirikisho la Mikronesia ni nchi ya visiwani katika Bahari Pasifiki iliyoko kaskazini kwa Papua Guinea Mpya.  

Ni nchi huru inayoshirikiana na Marekani. Nchi ilikuwa eneo lindwa chini ya Marekani kwa niaba ya Umoja wa Mataifa hadi ikapata uhuru wake mwaka 1986.

 Jiografia 
Shirikisho linajumlisha sehemu kubwa ya funguvisiwa la Karolini katika Mikronesia, kanda la Pasifiki. Jumla ya visiwa ni 607.

Nchi ina majimbo manne ya kujitawala ambayo ni Chuuk, Kosrae, Pohnpei na Yap. 

Visiwa vya Palau pia ni sehemu ya Karolini lakini ni nchi ya pekee.

Mji mkubwa wa nchi ni Weno (wakazi 17,624) kisiwani Chuuk lakini mji mkuu ni Palikir kwenye kisiwa cha Pohnpei.

 Majimbo ya shirikisho 
Kuna majimbo manne kama yafuatayo:
BenderaJimboMji MkuuEneo la nchi kavuWakaziMsongamano50px|Flag of Chuuk  Chuuk  Weno  127 km2  53,595  1,088 per km250px|Flag of Kosrae  Kosrae  Tofol  110 km2  7,686  70 per km2  Pohnpei  Palikir  346 km2  34,486  100 per km250px|Flag of Yap  Yap  Colonia  118 km2  11,241  95 per km2

 Historia 
Visiwa vimekaliwa na watu tangu miaka 4,000 iliyopita, hasa kutoka Rasi ya Malay na visiwa vya Indonesia. Wengine wametokea visiwa vya Polinesia. 

Kisiwani Yap kulitokea dola na utawala wa kifalme. 

Tangu kufika kwa Wahispania katika karne ya 16 visiwa vilikuwa chini ya ubwana wa nje lakini maisha ya kawaida yaliendelea bila mabadiliko makubwa kwa muda mrefu. 

Mwisho wa karne ya 19 Hispania iliuza koloni hilo kwa Ujerumani; utawala wa Kijerumani ulikwisha katika Vita Kuu ya Kwanza ya Dunia ukachukuliwa na Japani hadi mwisho wa Vita Kuu ya Pili ya Dunia. 

Japani ilifuatwa na Marekani iliyoendelea kutawala kwa niaba ya UM hadi uhuru.

 Lugha na utamaduni 
Kuna lugha 18 ambazo huzungumzwa katika Shirikisho la Mikronesia. Lugha rasmi ni Kiingereza.

Wakazi wengi ni wa makabila ya asili.

Upande wa dini, wengi ni Wakristo (95.3%), kwanza Wakatoliki (52.6%) halafu Waprotestanti wa madhehebu mbalimbali (41.7%).

 Uchumi 
Uchumi wa nchi hutegemea hasa kilimo cha kujisukuma na uvuvi. Mapato ya serikali ni kutokana na vibali kwa wavuvi wa nje wanaovua samaki ndani ya maji ya shirikisho. 

Kuna pia uchimbaji wa fosfeti.

Shirikisho la Mikronesia pamoja na Nauru vinaongoza duniani kwa asilimia kubwa ya watu wanene.

Tazama pia
 Orodha ya nchi kufuatana na wakazi

Tanbihi


Jamii:Australia na Visiwa vya Pasifiki